  Виталий Пронин Туэ 115 ар тырмиз Кузебай Гердлэн вордӥськем дырысеныз. 14-тӥ толшоре, кылбурчилэн вордскем нуналаз, Йӧскалык музее трос калык лыктӥз. Гердэз тодэ вайыса, солэн синпелетэз вӧзын сюсьтыл ӝуатӥзы, горд гвоздикаос понӥзы.Скульптор Анатолий Аникин люкаськемъёслы синпелетлэсь кылдэм историзэ мадиз. Син азям, шуиз со, курадӟись поэтлэсь образзэ пуктӥ. Соин синпелетын одно ик из луыны кулэ вал. Соловкиез тодэ вайытыса,  Кузебай Гердэз из вылын пукисен лэсьтӥ. Шуггес ик вал сое шедьтыны. Мылкыды вал Соловкиысь из вайыны, но тупась изэз мон сюрес дурысь шедьтӥ...Йӧскалык музейын ужась Светлана Брызгалова Гердлы сӥзем «Время жатвы» экспозиция сярысь вераськиз. Музейын суредасьлэн Илья Ходыревлэн ог сюлэсь трос суредъёсыз возисько. Тодосчиослэн малпамзыя, со суредъёс Кузебай Гердлэн «Финно-угорская колыбель» диссертациезлы дасямын вал. Музейын ужасьёс пусйытэк ӧз кельтэ мукетсэ но Кузебай Гердлэсь нимзэ утьыны тыршисез - Анатолий Максимович Егоровез. Вавож ёросысь Гурезь-Пудга гуртын со Кузебай Гердлэсь музейзэ кылдытӥз, выльысь куштэм Эмезьгуртэз улзытӥз. Та гуртэз куке но Кузебай Герд агай-вынъёсыныз ӵош пуктэм вылэм. Кылбурчи А. ГоголевКузебай Гердлэн калык понна сюлмаськемез - кылэз утён тыршемез пумысен ӟырдыт вераськизы Удмурт кун университетысь дышетӥсьёс, тодосчиос С. Т. Арекеева, А. Г. Шкляев. Кылэз утён ласянь Кузебай Герд адӟем кариз финъёсты. Суоми кылэз но лулчеберетэз педтехникумъёсын дышетоно, студентъёслы одно ик Финляндие потано, шуэ вылэм Кузебай Герд.Кылбурчилэсь зэмос демократ луэмзэ пусйиз Александр Шкляев. Герд понна выль элькунэз кылдытонын классовой но национальной ужпумъёс котьку но оградын сыло вал. Но 20-тӥ - 30-тӥ аръёсы кивалтӥсьёс пӧлын удмурт кылэз ултӥ карись адямиос вормизы. Нош Герд малпаськиз вал сыӵе кун сярысь, кытын кыллэн интыез валтӥсь луоз.Кылбурчи Андрей Гоголев Гердлы сӥзьыса кылбурзэ лыдӟемез бере, верамзэ тазьы йылпумъяз: Герд аслэсьтыз вань кужымзэ поттӥз, дуннее кысонтэм тылзэ кельтӥз, со ик та дыре но асьмемыз шунтэ, ужатэ но диалоге ӧте.Калык кырӟанъёс но чузъяськизы та ӝытэ. Люкаськемъёс сюсь валике гожтыса кельтэм Кузебай Гердлэсь чылкыт чебер куараен кырӟамзэ кылзӥзы. «Чипчирган» фольклор ансамбльысь кык егит нылъёс «Сюрес дурын веськрес кызьпу» тодмо но яратоно кырӟанэз быдэстӥзы.Туспуктэмез: fotki.yandex.ru Теги: Йскалыкмузей КузебайГерд  